medieval-data/medieval-letters huggingface dataset:
EPISTOLA CXVII. ARCHIEPISCOPI SENONENSIS AD SUGERIUM.  De reditu Ludovici regis.
Author: Sugerius S. Dionysii

HUGO, Dei gratia Senonensis archiepiscopus, charissimo suo SUGERIO venerabili abbati S. Dionysii, salutem et dilectionem.

Dilectionem vestram scire volumus quoniam altera die cum venissem ad vos apud Castrum Nantonis, puer quidam transivit per Senones, quem dominus Belvacensis matri suae mittebat, ut domini regis adventum ei nuntiaret. Dicebat enim puer ille dominum regem tantum appropinquasse, quod proxima die Mercurii Cluniaci jaceret. Sic locutus est puer servientibus nostris, et ipsi retulerunt nobis. Quod ideo vobis significare curavimus, ut rei certitudinem inquiratis, et quod inde perpenderitis, nobis ut renuntietis rogamus, et quid facere debeamus remandetis.
EPISTOLA CXVIII. CADURCI CLERICI AD SUGERIUM.  De pecunia quam regi crediderat sibi de redditibus Pictaviae solvenda.
Author: Sugerius S. Dionysii
Date:  [Radulfo]

Patrono et tutori suo SUGERIO, Dei gratia charissimo et venerabili abbati Beati Dionysii, CADURCUS clericus et homo suus, regis Francorum dictus cancellarius, salutem et servitium.

Scitis, magister et domine, quam pio cordis intuitu dominus rex in discessu suo Remis sub protectione vestra et munimine me dimiserit, quam clementer per manum meam non sine lacrymarum ubertate me vobis tradidit. Ideoque confisus de bonitatis vestrae sanctitate, secure vobis scribo, quodque mihi necessarium est vobis aperire non erubesco. Non enim habeo post Deum et dominum regem, ad cujus possim vel debeam confugere patrocinium, nisi tantum ad liberalitatis vestrae refugium, a quo, et per quem certus sum habere solatium, petitionisque meae consequi fructuosum effectum. Reminiscere domini regis praecepti, quod vobis principaliter, secundario comiti R. Remis fecit, ut videlicet de redditibus Pictaviae pecunia, quam ei accredideram, mihi sine diminutione solveretur. Quod quia nondum effectui mancipatum esse non ambigitis, rogo vos ut magistrum et dominum, quod si de Pictavensibus pro negotiis terrae illius ad vos aliquis venerit, placeat vobis eos detineri donec vobis Remis occurram. Inde, si praeceperitis, statim ut ad vos venero, vel post finitum concilium, juxta consilium vestrum in Pictaviam ire, juvante Deo paratus ero. Valeatis in Christo, mei memor.
EPISTOLA CXIX. R. DE MONTE FALCONIS AD SUGERIUM.  Mandat paratum se esse ad subeundum die competenti judicium secundum consuetudines Bituricum, de homine qui suum ei servitium denegabat.
Author: Sugerius S. Dionysii
Date:  [RAINALDUS]

Reverendissimo domino suo SUGERIO Beati Dionysii venerabili abbati R. de Monte Falconis, salutem et debitam venerationem.

Placuit dignitati vestrae, prout vobis suggestum erat, proxima Dominica post Assumptionem beatae Mariae me Parisius evocasse pro quodam homine meo, qui et se et servitium suum mihi negabat. Super quo paratus fui et adhuc sum, in palatio domini regis, vel ante dominum archiepiscopum, secundum usus et consuetudines militum et servientium Bituricensium, sistere judicio. Verumtamen pro vestris et regni negotiis usque ad ultimas regni metas pro beneplacito vestro me trahere potestis. Profecto, si pro controversia aliqua me evocare excellentiae vestrae placuerit, nos Bituricenses certos et statutos haberemus terminos, ultra quos non nisi ratione cogendi sumus. Ego autem in aliquo praefinitorum terminorum paratus ero die competenti subire judicium secundum usus et consuetudines Bituricarum. Valete in Domino semper.
EPISTOLA CXX. COMITIS BLESENSIS AD SUGERIUM.  Denuntiat ei injuriam cambiatoribus de Vizeliaco ad nundinas suas de Pruvino venientibus illatam a Guarino filio Salonis, vicecomitis Senonensis.
Author: Sugerius S. Dionysii
Date:  [THEOBALDUS]

SUGERIO Dei gratia Beati Dionysii abbati amico suo charissimo, T. Blesensis comes, salutem et dilectionem.

Notifico vobis injuriam et dedecus quae Salo vicecomes Senonensis intulit regi et vobis, qui terram ejus in custodia habetis, mihique damnum et dedecus. Guarinus enim filius ejus cepit cambiatores de Vizeliaco ad instantes nundinas meas de Pruvino venientes, in chemino domini regis, inter Senonas et Braium; quem ipse Salo et praepositus regis de Senonis jurejurando in securitate regis posuerunt, et eis valens septingentas libras et plus, ut asserunt, abstulit. Unde vobis mando et precor ut vos pigeat de chemino regis infracto, et Saloni viriliter mandetis ut quidquid cambiatoribus ablatum est, remota omni occasione et dilatione, reddat et reddi faciat. Nam Salo in vestro posse est, nec poterit vobis resistere plus quam aliquis armiger. Ex quo bene volueritis, et quid inde feceritis mihi per praesentium latorem remandate. Non enim paterer hanc injuriam inultam remanere quae ad destructionem nundinarum mearum spectat. De caetero nostis vos mihi significasse, et ego vobis mandavi, quod vobiscum loquerer, si mihi remandaretis hoc esse velle vestrum, in die Lunae ante Pentecosten, apud Latiniacum, et nihil mihi inde remandastis. Quamobrem mando vobis, ut mihi per hunc nuntium mandetis, si praefata die Latiniaco veneritis, ut et ego illuc vobis obviam pergam si venire volueritis.
EPISTOLA CXXI. EPISCOPI ANTISSIODORENSIS AD SUGERIUM.  Commendat ei uxorem et filios Roberti medici, amici ejus, defuncti.
Author: Sugerius S. Dionysii

Domino et Patri charissimo SUGERIO Dei gratia Beati Dionysii abbati, HUGO Antissiodorensis dictus episcopus, salutem et dilectionem.

Et vidimus et audivimus quod Robertum medicum in vita sua charissimum habuistis. Cum igitur viam universae carnis ingressus sit, confidentes de vestra benignitate, rogamus quatenus eumdem affectum, quem erga praefatum R. habuistis, in ejus uxorem et filios habeatis, ut bene eis propter patrem utamini, et eis quae R. tenebat integre conservetis ad servitium vestrum.
EPISTOLA CXXII. COMITIS NIVERNENSIS AD SUGERIUM.  Ejusdem argumenti.
Author: Sugerius S. Dionysii
Date:  [Robertum]

Domino et amico suo SUGERIO venerabili Sancti Dionysii abbati, G. comes Nivernensis, salutem et servitium.

Notum esse vobis et nobis manifestum non ambigimus, R. medicum, qui viam universae carnis ingressus est, fuisse virum benignum, et boni servitii. Illius autem servitium et benignitatem uxor ejus et infantes valere et auxilio et consilio amicorum suorum sentiant. Eapropter vobis mandamus, et rogamus quatenus ejus uxorem et infantes pro amore Dei et nostri diligatis et eis benefaciatis.
EPISTOLA CXXIII. ABBATIS FERRARIENSIS AD SUGERIUM.  Rogat ut inducias ei concedat ad solvendam reliquam pecuniam, quae Ferrariensi monasterio ad sacram expeditionem impetrata fuerat.
Author: Sugerius S. Dionysii
Date:  [ f. quia]

Reverendo Patri et domino SUGERIO Beati Dionysii abbati, JOANNES Ferrariensis coenobii minister, subjectionem et obedientiam.

Ad Paternitatem vestram et Excellentiam vestram saepissime oportet nos confugere. De taxatione domini regis gravissime constrictus, usque ad viginti libras, postquam a nobis recessistis, prout potuimus reddidimus. Reliquum vero ad praesens omnino habere gravi paupertate exigente non possumus, qui adhuc in messionibus et occupationibus suis detinentur. Unde reverentiam vestram humiliter deprecor quatenus mihi et praeposito, qui hac de causa homines nostros minatur rapere, inducias et spatium idoneum, quo hoc possimus invenire, concedatis. Valete. Regat vos manus valida omnipotentis Dei.
EPISTOLA CXXIV. COMITIS NIVERNENSIS AD SUGERIUM.  Scribit de colloquio Aurelianis constituto cum Gaufredo de Danzeio, et de die belli a rege indicta eidem Gaufredo et cuidam militi suo.
Author: Sugerius S. Dionysii

Dilectissimo filio suo SUGERIO venerabili abbati Sancti Dionysii, GUILLELMUS comes Nivernensis, in Domino salutem.

Colloquium illud quod Aurelianis cum domno Gaufredo de Danzeio interveniente rege sicut scitis, constitutum est, recepi. Sed multo aliter quam sperabam apud Boneium tractatum fuit. De domino meo rege querimoniam nullam facio, sed consilium quod secum habuit non laudo; et cum vos videro, ego plenius vobis enarrabo. Vobis autem domino meo mando, et modis omnibus rogo, quatenus in vigilia cathedrae beati Petri apud Stampas vestri gratia venire velitis. Ipsa enim die dominus meus rex Gaufredo de Danzeio et cuidam militi meo diem belli constituit. Valete.
EPISTOLA CXXV. EUGENII PAPAE AD SUGERIUM.
Author: Sugerius S. Dionysii

Eugenius episcopus, servus servorum Dei, dilecto filio SUGERIO abbati Sancti Dionysii, salutem et apostolicam benedictionem.

Pro controversia et discordia, etc. Vide in Eugenio III ad an. 1153.
EPISTOLA CXXVI. CLUNIACENSIS ABBATIS AD SUGERIUM.
Author: Sugerius S. Dionysii

Venerabili et intimo amico domino SUGERIO abbati S. Dionysii, frater PETRUS humilis Cluniacensis abbas salutem et sincerum amorem.

Quantum in corde nostro sitis libentius praesenti ostenderemus, quam absenti mandaremus. Sed quoniam corporalem praesentiam vestram, quam multum videre apud nos, maxime in adventu regis, speravimus, sors inimica nobis invidit, id nunc breviter vobis dicimus. Minus est ab amore, quem erga personam vestram habemus, si omnia nostra vestra esse dixerimus, quoniam et nos ipsi melius quam credatis vestri sumus. Quod autem ad praesens negotium pertinet, priorem de Notgento et negotia ejus vobis commendamus, et ut pro negotiis quae vobis ipse intimabit domino Carnotensi episcopo scribere dignemini, multum rogamus.
EPISTOLA CXXVII. EJUSDEM AD EUMDEM.
Author: Sugerius S. Dionysii

Venerabili et charissimo domino et amico nostro SUGERIO abbati S. Dionysii, frater PETRUS humilis Cluniacensis abbas, salutem et sincerum in Domino dilectionis affectum.

Quia reverentiam vestram jam ab antiquo dileximus, et in Christi charitate diligimus, a vobis quoque diligi non diffidimus. Eapropter frequenter vos pro nostrarum rerum diversis eventibus rogare non dubitamus. Nunc autem et rogamus dilectionem vestram pro domo nostra Sancti Martini de Campis, quae ob debilitatem dilectissimi fratris nostri domni O. plurimum tam in spiritalibus quam in temporalibus attenuata est, et quotidie magis ac magis attenuatur. Unde ejus condescendentes infirmitati, a cura domus praedictae cum more nostro absolvimus, et loco ipsius dilectum fratrem et filium nostrum domnum Simonem quondam ejusdem loci subpriorem substituimus, quia a nobis et fratribus nostris propter honestatem et mores optimos multum diligitur. Super quo rogamus prudentiam vestram ut eum causa Dei et amoris nostri respectu diligatis, auxilium et consilium vestrum ei impendatis.
EPISTOLA CXXVIII. ARCHIEPISCOPI SENONENSIS AD SUGERIUM.
Author: Sugerius S. Dionysii

HUGO Dei gratia Senonensis archiepiscopus, dilectissimo filio SUGERIO venerabili abbati Sancti Dionysii, salutem et dilectionem.

Benedictus Deus, qui causam nostram in manu vestra posuit, et eum, quem, si nobis datum esset, eligeremus, judicem praefecit. Cum enim de nostri archidiaconi innocentia minime dubitemus, vestrum tamen praeoptamus judicium, cujus scimus aequitatem, cujus experti sumus fidem et bonam propitiationem. Valete.
EPISTOLA CXXIX. CATALAUNENSIS EPISCOPI AD SUGERIUM.  Rogat ut apud regem pro eo sit patronus et intercessor.
Author: Sugerius S. Dionysii

SUGERIO Patri et domino Dei gratia digne reverendo abbati Sancti Dionysii, BARTHOLOMAEUS ejusdem patientia Catalaunensis Ecclesiae sacerdos, sincerae dilectionis affectum.

Quoniam affectus vestrae dilectionis erga nos plenus est, admodum gaudemus quia plenitudinem effectus in necessitatibus nostris de praeterito experti sumus et de futuro exspectamus. Rogamus itaque clementiam paternitatis vestrae ut nos erga piissimum dominum nostrum regem pius pro nobis sitis patronus et intercessor. Ante ejus siquidem adventum multas ut nostis sustinuimus anxietates, in quibus solius clementiae vestrae consilium recepimus, et remedium; post ejus vero reditum nihilominus hostium crebris invasionibus praepediti, magnificentiam ejus debito jure humilitatis nostrae visitare nequivimus. De liberalitate ergo vestra plurimum confidentes, vos devotissime precamur ut injurias et persecutiones quas sustinuimus, et damna rerum nostrarum, quae injuste recepimus, domino regi significetis. Cujus quidem praesentiam ex voto desiderii nostri in proximo adire parati sumus, eique pro posse facultatis nostrae, etsi minimum quantum ad plenitudinem spectat voluntatis, de nostro ut Patri et domino serviemus. Valete.
EPISTOLA CXXX. A. REDONENSIS EPISCOPI AD SUGERIUM.  Scribit necesse sibi fuisse Nannetum usque descendere priusquam ad ipsum veniret, venturum autem se prima Quadragesimae hebdomada.
Author: Sugerius S. Dionysii
Date:  [ALANUS]

Dilectissimo domino suo SUGERIO, Dei gratia Sancti Dionysii reverendo abbati, A. Redonensis Ecclesiae humilis minister, salutem et dilectionis obsequium.

Sanctitati vestrae grates plurimas referimus quod nos ad sustentandam exsilii nostri inopiam, quasi si nobis multum obnoxius essetis, invitastis. Vestrae itaque paternitati notum fieri volumus quod Nannetum usque, terrae illius necessitatibus et negotiis nostris exigentibus, nos, priusquam ad vos veniamus, descendere necesse fuit. Ad vos vero, ut ad dominum et patronum, prima hebdomada Quadragesimae Deo volente veniemus. Valete.
EPISTOLA CXXXI. CLERI BEATI MARTINI TURONENSIS AD SUGERIUM.  Rogant ut interesse velit cuidam negotio quod in praesentia legati Meldis tractandum erat adversus clericos S. Mauritii.
Author: Sugerius S. Dionysii

SUGERIO, Dei gratia venerabili abbati Sancti Dionysii, totus ecclesiae Beati Martini clerus, salutem et amicitiae integritatem.

Vulgare est et tritum proverbium, quod res humanae spatio temporis evanescunt. Tempore enim interit gaudium cujuslibet voluptatis, tempore obliviscitur mater moeroris. In quo uno amicitiae vis et dignitas facile elucet, cujus vires nec tempus imminuit nec aetas consumit. Nihil praeclarius hoc bono ecclesia Beati Martini gloriatur, quod amicitiam vestram meruit obtinere. Sed quia apud chari pectoris secretum nihil ruboris est id expetere quo indigeas, idcirco ecclesia Beati Martini vestro indigens consilio, vobis speciali amico suo supplicat et orat, ut dissolutis occupationibus interesse velitis cuidam negotio quod in praesentia legati civitate Meldis tractandum est adversus clericos Sancti Mauritii, tertia die ab ea Dominica in qua cantatur: Isti sunt dies.
EPISTOLA CXXXII. ABBATIS CLARAEVALLENSIS AD SUGERIUM.
Author: Sugerius S. Dionysii

Amantissimo Patri et domino SUGERIO Dei gratia Beati Dionysii abbati, BERNARDUS Claraevallensis vocatus abbas, salutem et orationes quas potest in Domino.

Verbum quod attulerunt magister Templi et frater Joannes tam laetus accepi, etc. Vide inter epistolas S. Bernardi, Patrologiae t. CLXXXII.
EPISTOLA CXXXIII ABBATIS CLUNIACENSIS AD SUGERIUM.
Author: Sugerius S. Dionysii

Venerando, et praecordiali amico nostro domno SUGERIO Sancti Dionysii abbati, frater PETRUS humilis Cluniacensis abbas, salutis et praesentis et aeternae plenitudinem.

Doleo, et supra quam dicere possum doleo, quia sacro conventui vestro, quem apud Carnotum dominus rex consilio sapientiae vestrae et aliorum sapientum indixit, interesse non valeo. Credite intimo amico, credite vera dicenti, quia vere volo et non valeo et quia non valeo doleo. Quis enim non doleat se non interesse tam sancto collegio, ubi nullus proprium lucrum, ubi nullus quae sua sunt quaeret, sed quae Jesu Christi? Non enim quaelibet res agitur, sed de illa tractatur qua major nulla, imo quae est omnium maxima. Nonne maxima omnium est, providere, satagere, ne sanctum detur canibus? ne loca in quibus steterunt pedes operantis salutem in medio terrae, rursum pedibus iniquorum proterantur? ne regia Jerusalem a prophetis, ab apostolis, ab ipso omnium Salvatore dedicata, ne nobilis illa totius Syriae metropolis Antiochia iterum blasphemis et nefandis hominibus subjiciantur? ne ipsa salutaris crux jam ab impiis, ut dicitur, obsessa, ut olim a Cosdroe capiatur? ne ipsum sepulcrum Domini, quod hactenus, juxta prophetam, gloriosum toto orbe fuerat, fortassis ut illi minari solent radicitus evellatur? Huic ergo tam sancto tamque necessario tractatui, ad quem humilitatem meam, venerande vir, invitare voluisti, libentissime, ut dixi, interfuissem, si ullo modo potuissem. Quae iter hoc meum impediunt multa sunt. Sed inter alia specialia duo sunt. Unum multiplex incommodum corporis mei, quod a Natali Domini usque ad hoc tempus pene assidue passus sum; aliud, conventus magnus priorum, quos, antequam de istis quae mandastis aliquid scirem, in ipso fere initio Quadragesimae pro consilio inevitabilis rei Cluniacum eadem die qua conventus vester apud Carnotum indictus est, venire praeceperam. Suscipiat ergo si placet aequo animo unanimis et charissima mihi reverentia vestra non fictam, sed veracem excusationem meam, et apud se et apud alios excusatam habeat absentiam meam.
EPISTOLA CXXXIV. LUGDUNENSIS ARCHIEPISCOPI AD SUGERIUM.  Excusat se quod colloquio Carnoti ad subveniendum Orientali Ecclesiae indicto adesse non possit quia Senonensis archiepiscopus primatus ejus derogare non verebatur.
Author: Sugerius S. Dionysii

UNIBERTUS Dei gratia sanctae Lugdunensis Ecclesiae archiepiscopus, charissimo et venerabili SUGERIO Sancti Dionysii abbati, aeternam in Christo Jesu salutem.

Quo dolore, quibus lacrymis Orientali Ecclesiae in tot et tantis nunc miseriis constitutae compati debeamus, nullus fidelis Deumque timens ignorat. Qua vero vigilantia, quo studio, pro ejus subventione, omnis religiosus et Dei cultor sollicitari debeat, ipsa quam patitur calamitas et afflictio manifestat. Verum, quia nos pro officio nostro, et pro jure primatus, ex parte domini regis et optimatum regni, ad colloquium quod apud Carnotum celebrari debet invitastis, sciat charitas vestra quod donec Senonensis archiepiscopus in eadem causa primatus nobis derogare non veretur, et apostolicis mandatis contumax et rebellis existit, pudor nobis est ad illas progredi partes, ubi domino papae contradicitur, et Lugdunensis Ecclesia debito honore fraudatur. Ad haec, alio magno et inopinato detinemur impedimento, quia domnus Ylio abbas, vir utique magnus, et in Lugdunensi Ecclesia quasi praecipuus, graviter infirmatur, et quotidie ingravescente morbo ad exitum propinquare videtur. Et quia castra et munitiones Ecclesiae nostrae in manu ipsius sunt, rogatu et consilio clericorum nostrorum longius exire ad praesens distulimus, ne forte in absentia nostra filii hujus mundi, qui semper Ecclesiis adversantur, opportunitatem malignandi inveniant, et Lugdunensi Ecclesiae insanabile vulnus infligant. His igitur ex causis mittimus ad vos hunc venerabilem fratrem nostrum, et dilectum Ecclesiae nostrae filium, domnum Stephanum quondam Viennensem archiepiscopum, virum utique religiosum, et in maximis exercitatum, qui vobis in causa Dei vice nostra quantum licuerit assistat, et si quid de Senonensi negotio ad honorem Dei et Lugdunensis Ecclesiae per domini regis studium et vestrum compositum fuerit, ad nos idonee referat. Soluto enim hujus discordiae scrupulo, et pace inter Ecclesias reformata Domino regi, et personis Ecclesiae quo libet occurrere, et in hac causa Dei consilium et auxilium nostrum parati sumus impendere.
EPISTOLA CXXXV. GAUFREDI ARCHIEPISCOPI BURDEGALENSIS AD SUGERIUM.  Excusatum se cupit quod ad submonitionem ejus interesse non possit Carnotensi conventui.
Author: Sugerius S. Dionysii

Charissimo suo et merito reverendo domino SUGERIO venerabili per Dei gratiam Beati Dionysii abbati, frater GAUFREDUS Burdegalensis Ecclesiae dictus episcopus, salutem et si quod possit obsequium cum charitate.

Litteras, domine, dignationis vestrae debita veneratione suscepimus. Quibus diligenter inspectis, quem prius noveram zelo domus Dei et amore fraternae charitatis accensum, nunc maxime in tempore necessitatis causam Christi agendam vos suscepisse cognosco. Preces itaque vestras, et submonitionem ex parte vestra et venerabilium dominorum et Patrum archiepiscoporum et episcoporum per vos factam, tum pro re ipsa quae agitur, tum pro petitione tantorum virorum cum exsecutione operis suscipiendas dignum duximus, si pro voluntate nobis adesset facultas. Verumtamen, quia non est volentis neque currentis, sed miserantis Dei, a jam incoepto itinere desistere nos oportuit, propria corporis exigente infirmitate. Praeterea, dominus Theodericus Galerannus ex parte domini regis et nos et fratres nostros coepiscopos, generaliter quoque omnes proceres terrae nostrae convocaverat apud Sanctum Joannem Angeliacensem, Dominica Ego sum Pastor bonus, pro pace terrae firmanda, et his quae ad honorem regni spectant in terra nostra statuendis. Dilectam ergo nobis serenitatem vestram attentius petimus haberi exoratam, ut quia his quae praediximus praepediti interesse tanto conventui non possumus, vobis, domine, molestum non videatur; sed apud vos et eos qui convenire debent, dominos et Patres nostros, charitas vestra habeat nos excusatos. Qui licet absentes corpore, spiritu tamen vobiscum praesentes erimus, optantes ut Christus in causa sua spiritum consilii vobis administret. Bene valete.
EPISTOLA CXXXVI. ARCHIEPISCOPI BITURICENSIS AD SUGERIUM.
Author: Sugerius S. Dionysii

Charissimo fratri et amico SUGERIO Dei gratia venerabili abbati Sancti Dionysii, PETRUS Bituricensis Ecclesiae humilis minister, salutem et veram in Christo dilectionem.

Quoniam de religione et amicitia vestra plurimum confidimus, securius vobis scribimus, maxime quae ad honestatem pertinere cognoscimus. Bartholomaeus siquidem archidiaconus noster malae vitae et pessimae famae precibus domini regis apud dominum papam obtinuit ut causa quae inter nos et ipsum ex mandato domini papae ante dominum Burdegalensem agitabatur, in octavis Pentecostes ad gravamen nostrum Romae tractaretur. Quapropter oportet nos illuc in proximo ire vel mittere, nisi justitiae et honestati volumus deesse. Ideoque dilectionem vestram obnixius deprecamur quatenus apud dominum regem efficiatis ut domino papae pro nobis scribat, et vos ipse scribatis, sicut fidelis noster Constantinus latius vobis exponet.
EPISTOLA CXXXVII. ABBATIS PONTINIACENSIS AD SUGERIUM.  Commendat ei causam thesaurarii Antissiodorensis, ipsius discretioni a Romano pontifice commissam.
Author: Sugerius S. Dionysii

Venerabili domino et charissimo Patri SUGERIO, Dei gratia Sancti Dionysii abbati, frater GUIDO Pontiniacensis vocatus abbas, salutem et orationes.

Thesaurarius Antissiodorensis noster et domus nostrae Pontiniacensis amicus est, qui apud vestram sublimitatem putat sibi aliquid valere nostrae parvitatis supplicationem. Sed neque nos quidem de vestra benignitate diffidimus, quin nobis pro eo supplicantibus quantulumcunque condescendere dignemini. Si igitur habet apud vos locum aliquem pauperis intercessio, sentiat vos propitium amicus noster in causa sua, quae a domino papa vestrae discutienda committitur discretioni. Qui etiam a domino rege in causam trahitur, in qua nihilominus pro Dei amore et nostro placeat vestrae sanctitati ei suffragium vestrum non deesse. Quia sigillum nostrum non habebamus, sigillum domini Antissiodorensis apposuimus.
EPISTOLA CXXXVIII. EUGENII PAPAE AD SUGERIUM.
Author: Sugerius S. Dionysii

EUGENIUS episcopus, servus servorum Dei dilecto filio SUGERIO abbati Sancti Dionysii, salutem et apostolicam benedictionem.

Prudentiam tuam latere non credimus, etc. Vide in Eugenio III, ad an. 1153.
EPISTOLA CXXXIX. LUDOVICI REGIS AD SUGERIUM.  Ut finem imponat querelis pauperum Carnotensium, super Radulfum Malveisin, quas ejus discretioni terminandas commiserat.
Author: Sugerius S. Dionysii

LUDOVICUS, Dei gratia rex Francorum, dilecto nostro SUGERIO eadem gratia venerabili Sancti Dionysii abbati, salutem et copiosam dilectionem.

Querelas pauperum ad nos super R. Malveisin clamantium una nobiscum Carnotum vestra audivit discretio, easque ad vestram discretionem terminandas vobis imposuimus. Verum, quia quinta feria proxima post Pentecosten huic negotio interesse non possumus, dilectioni vestrae mandantes scribimus quatenus pauperum tam diligenter intendatis, ut et Deus super justitia honoretur, nosque apud Deum et omnes bonos laudem consequamur. Valete.